Slíta þurfti bæjarstjórnarfundi og boða til nýs fundar í Hveragerði í gær í fyrsta skipti í 16 ár, þar sem fundarboð barst einni mínútu of seint. Forseti bæjarstjórnar segir það oft vera kapphlaup við tímann að koma fundarboðinu út á réttum tíma.
Samkvæmt sveitarstjórnarlögum eiga fundarboð að berast sveitarstjórnarmönnum ekki síðar en tveimur sólarhringum fyrir fund. Halda átti bæjarstjórnarfund klukkan fimm í gær en þar sem fundarboðið barst klukkan 17:01, einni mínútu of seint, á þriðjudag, var fundurinn ólögmætur. Jóhanna Ýr Jóhannsdóttir, forseti bæjarstjórnar, segir hlutina stundum fara svona.
Ekki það að hefði náttúrulega verið bara gott kannski að fá þessa athugasemd bara strax frá Sjálfstæðisflokki. Ef hún hefði borist bara strax um leið og fundarboðið var komið þá hefði verið hægt að bregðast við og kannski bara breyta fundarboðinu í því að fundurinn yrði klukkan sex en ekki fimm.
Og þá hefðum við getað haldið okkar striki í gær.
Boðað hefur verið til nýs fundar sem verður á mánudag. Friðrik Sigurbjörnsson, sem situr í bæjarstjórn fyrir Sjálfstæðisflokkinn og er í minnihluta, gagnrýndi fundarboðið ólögmæta á Facebook í gær. Hann segir að til viðbótar við þessi óvönduðu vinnubrögð hafi tillögur meirihlutans í fundargáttinni ekki birst fyrr en seint og illa. Það sé ámælisvert og engar skýringar komið vegna þessa.
Áttu von á því að átökin í bæjarstjórnarsamstarfinu verði á þessum nótum á kjörtímabilinu? Sko nú get ég bara talað fyrir sjálfa mig og þann hug sem er í meirihlutanum. Það er mikill vilji til góðra verka, til samstarfs við alla á skrifstofum bæjarins, starfsmenn bæjarins, bæjarbúa og alla bæjarstjórn.
Ég er á þeirri skoðun og hef þá trú að ef maður sýnir virðingu og kurteisi og þvíumlíkt þá hafi maður meiri tækifæri til þess að hafa áhrif, við viljum öll hafa áhrif.